Akupunkturuddannelse på Københavns Akupunkturskole

På Københavns Akupunkturskole lægger vi vægt på, at akupunktur anskues som en helhedsorienteret kundskab om energier og helbred. Denne kundskab kombineres i undervisningen med vestlig medicinsk viden, så du lærer at mestre akupunkturen fra flere vinkler. Dette giver dig en dybere og bredere forståelse af faget.

Uddannelsens forløb er en konstant faglig og personlig udvikling, og skolen kombinerer teori og praksis i hele forløbet på en levende og lærerig måde med dig i centrum. Skolens undervisere trækker på deres erfaring og ekspertise indenfor akupunkturen samt det etablerede system, så alle studerende på Københavns Akupunkturskole opnår et højt fagligt niveau.

Uddannelsen er niveauvurderet af Akkrediteringsinstitutionen

Københavns Akupunkturskole er blevet godkendt af Akkrediteringsinstitutionen og indplaceret på niveau 6 i den danske Kvalifikationsramme for Livslang Læring. Det betyder at uddannelsen lever op til de samme krav for læringsmål som på en professionsbachelor, og dermed også er kravene til undervisernes akademiske og faglige erfaring er blandt de højeste i Danmark.

International standard

Skolen er godkendt af brancheforeningen Praktiserende Akupunktører og den internationale akupunkturforening ETCMA (European Traditional Chinese Medicine Association).

Optagelseskrav til uddannelsen

Som ny studerende på Københavns Akupunkturskole er det vigtigt, du får et grundigt indblik i kroppens anatomi og fysiologi, så du bliver stærk i palpering, altså præcis ved hvad det er for noget kropsvæv, du mærker under fingrene. Og endnu vigtigere, hvad det er for noget kropsvæv, du sætter akupunkturnåle i.

Uddannelsen er meget praktisk anlagt, så du bliver dygtig til at mærke dig frem til de rigtige punkter, og lærer den fine kunst, det er at sætte nålene, og dette kræver en indgående forkundskab til kroppens anatomi. Derfor skal du have færdiggjort, eller påbegyndt 300 timers anatomi, fysiologi og sygdomslære inden uddannelsesstart. De 300 timer skal være færdiggjort senest et år inde i uddannelsen.

På akupunkturuddannelsen undervises der desuden i muskler, sener, ligamenter, knogler og led, så du bliver god til at palpere og finde akupunkturpunkterne.

Har du allerede en sundhedsuddannelse som f.eks. sygeplejerske, jordemoder, fysioterapeut, læge, kiropraktor eller en RAB godkendt uddannelse, lever du op til kravene og optages direkte på uddannelsen.

Uddannelsens varighed

Akupunkturuddannelsen er fordelt på 85 undervisningsdage over 2 år og 8 måneder og lever dermed op til de højeste nationale og internationale standarder.

Efter godt to år skal den studerende op til den afsluttende skriftlige og kliniske eksamen, og skriver det sidste halve år projektopgave og har vejledningstimer og kun enkelte undervisningdage i dette forløb.

Uddannelsesstart

Der starter hverdagshold og weekendhold én gang om året i august måned.

Startdatoer kan ses på skolens hjemmeside: www.kbh-aku.dk

Uddannelsens indhold

Uddannelsens faglige indhold er tilrettelagt med stor fokus på at omsætte teori til praksis på en lærerig, indsigtsfuld og inspirerende måde. Der er afsat god tid til hvert område.

Det faglige indhold

PåKøbenhavns Akupunkturskole har vi fokus på undervisning i klassisk kinesisk akupunktur, som er den oprindelige kinesiske medicin. Her benytter vi især 5 elementmodellen til at forstå menneskets natur og de ubalancer der rammer os alle. Du lærer også at forstå akupunkturen fra et mere vestligt naturvidenskabeligt og hvordan man benytter akupunktur i det danske sundhedssystem.

Du lærer:

Alle akupunkturpunkter og meridianer:

* De 12 hovedmeridianer og de 8 ekstrameridianer. Meridianerne er de energibaner, der forbinder hele kroppen fra yderst til inderst og øverst til nederst. På meridianerne sidder akupunkturpunkterne.
* Almen punktlære i alle de klassiske punkter samt alle medicinske punkter

Akupunkturens grundlæggende teori

* De klassiske love. Herunder 5 fase/element modellen
* Læren og filosofien om Yin og Yang
* Energien; Qi og kroppens øvrige substanser
* Kinesisk sygdomslæres grundbegreber
* Relationer mellem organer, væv og funktioner
* Emotionelle aspekter i akupunktur
* Kompleksiteten i helhedstænkning
* Vestlige sygdomme i TCM
* Ubalancemønstre

Diagnoseprincipper

For at udføre en korrekt akupunkturbehandling er det en forudsætning at lære at diagnosticere, så man kan give den helt rigtige behandling. Når der skal stilles en akupunkturdiagnose, bruges der i akupunkturens verden det hele menneske, altså både fysik og psyke og dermed en holistisk livsanskuelse.

I journaloptagelsen og i mødet med et nyt menneske anvendes diagnoseprincipperne "De fire søjler". Det betyder at du som akupunktør lærer at bruge dine sanser til at diagnosticere med.

* At se eller observere: Du lærer at kigge på ansigtet og resten af kroppens fremtoning. I akupunkturen anvendes tungediagnose, da tungen afspejler hele kroppens tilstand og indre ubalancer.
* At lytte: Hvad siges der, og hvordan skal det tolkes?
* At udspørge: Sygdomshistorien og områder, der er vigtige
* At palpere (mærke): Hvordan føles hud, muskler og kropsvæv. Pulsdiagnosen, i akupunkturen anvendes pulsen til at vurdere kroppens tilstand.

Vestlige diagnoser

Du lærer at forstå og behandle en lang række almindelige sygdomme, så du kan gå direkte ud og behandle efter endt uddannelse.

Vestlig medicinsk akupunktur

Hele vejen igennem uddannelsen ’oversættes’ teori til praksis, så det man lærer, kan omsættes og bruges på venner og bekendte og personer man øver sig på. Alle kinesisk medicinske teorier forklares ud fra cases der omhandler almindeligt kendte symptomer og sygdomme, så alt det man lærer giver mening at omsætte i vestlig medicinsk forståelse. Der er i uddannelsen også indlagt behandling med mere vestlig medicinsk akupunktur, hvor man anvender muskler, nerver og specielle akupunkturteknikker primært til behandling af smerter.

Skolen anbefaler derudover de studerende at tage et dybdegående kursus i disse teknikker, hvor alle større muskler, knogler og led gennemgås med udspring, hæfte og behandlingsteknik. Skolen udbyder kurset ved siden af uddannelsen.

Ved at mestre den medicinske akupunktur, gives den studerende en indsigt i kroppens anatomi og fysiologi og har efter endt uddannelse de samme forudsætninger for akupunkturbehandling i bevægeapparatet som fysioterapeuter, kiropraktorer, læger og tandlæger.

Orienteringsfag

I uddannelsen er inkluderet en række orienteringsfag, der ikke er en del af eksamenspensum. Orienteringsfagene inkluderer 50 timer i andre alternative behandlingsformer, der kræves for at uddannelsen kan leve op til RAB (Registreret Alternativ Behandler) kravene og momsfritagelse. De 50 timer relaterer sig alle til hovedfaget i akupunktur:

* Øreakupunktur
* Andre akupunktursystemer
* Forståelse for kostens betydning i relation til TCM.
* Kinesisk urtemedicin
* Klinikopstart og drift. Hvad skal der til for at starte et firma og drive en klinik?
* Cupping og Gua sha
* Elektro-akupunktur

Weekendhold, hverdagshold og Mødepligt på skolen

Uddannelsen er tilrettelagt, så du selv kan vælge om du vil undervises én weekend om måneden på skolen og have ugentlige online undervisninger, eller om du ønsker at komme ind en dag hver anden uge. Uanset hvilket hold der passer dig bedst, har du adgang til undervisninger på skolens online læringsplatform

Det er vigtigt for skolen, at alle studerende har de nødvendige forudsætninger for at skulle ud og behandle mennesker med sygdom og kriser, og derfor er der mødepligt til alle undervisningsdage. Har man af forskellige årsager meget fravær skal skolen informeres, så der kan planlægges den bedst løsning for at indhente det forsømte.

Online læringsplatform

Skolen har sin egen læringsplatform, hvor alle studerende har adgang til optagede læringer af alle de teoretiske dele af uddannelsen. Det er kortere læringsvideoer, hvor del uddybes og forklares ud fra undervisnings-slides, som også er tilgængelige på de enkelte holds fildelings-sted.

Læringsplatformen gør det muligt at lytte og se og pause og spole i al undervisningen, og er et meget populært supplement til undervisningsbøgerne.

Prøver og projektopgave

Undervejs i uddannelsen er der prøver i akupunkturpunkter, meridianer og teori, så den studerende og skolen kan sikre sig at den studerende kan følge med fagligt.

Det sidste halve år af uddannelsen skrives der projektopgave, hvor den studerende tildeles en vejleder, og dykker ned i litteratur og forskning indenfor et specifikt område. Uddannelsen afsluttes ved at den studerende fremlægger sin godkendte projektopgave.

Tidligere studerende har bl.a. skrevet om stress, angst, depression, fertilitet, kvalme, lændeproblemer, astma, allergi, sportsskader og migræne.

Personlig udvikling

Mødet med kinesisk medicin og helhedsforståelsen af menneskets fysik, psyke, reaktionsmønstre, symptomer og sygdom får én til at reflektere indad.

Alle oplever, at de undervejs i uddannelsen lærer andre menneskets natur bedre at kende, og dermed forstå sig selv bedre.

Denne selvindsigt er kimen til personlig udvikling, og når man samtidig modtager akupunkturbehandlinger, bliver det lettere at håndtere stressfyldte situationer og reflektere indad.

Praktik og supervision på skolens egen praktikklinik

Igennem hele uddannelsen er der mere end 400 timers praktik. Det meste af denne praktik er lagt ind i selve uddannelsen, og de sidste 32 timer kan du tage på klinikker du selv opsøger eller bliver anbefalet. For at opleve andre akupunktørers måder at behandle på, har vi kontakt til flere andre klinikker, der gerne tager studerende i kiggepraktik.

I lektionsplanen er desuden indlagt praktikdage og aftener, hvor skolens hold af dygtige supervisorer assisterer de studerende.

Undervejs i uddannelsen skal du også mærke på egen krop, hvad det vil sige at gennemgå et akupunkturbehandlingsforløb, og det er derfor obligatorisk at modtage 8 behandlinger hos en registreret akupunktør undervejs i uddannelsen.

**LEKTIECAFÉ**

Skolen tilbyder også en lektiecafé, hvor de studerende kan komme ind og diskutere faglige emner, øve nåleteknikker og finde punkter mm. Lektiecafé drives af studerende, og er sidste-års studerende hvilket bidrager til et stærkt studiemiljø på skolen.

Undervisere og undervisning

På Københavns Akupunkturskole er du sikret undervisning af højeste kvalitet. Alle undervisere har foruden grunduddannelsen i akupunktur også længerevarende videregående uddannelser indenfor kinesisk medicin og flere har sundhedsuddannelser som fysioterapeut, sygeplejerske, jordmoder og læge. Og alle praktiserer akupunktur på egne eller fælles klinikker. Alle brænder for faget akupunktur og formår at formidle det på en levende og lærerig måde med plads til smil.

Skolen har hovedundervisere, der er de gennemgående kræfter samt en række undervisere med specialer indenfor de forskellige orienteringsfag skolen tilbyder.

Til skolens praktiske undervisning er der tilknyttet veluddannede kliniske supervisorer, så alle kan blive personligt superviseret i at finde punkterne ud fra overfladeanatomien, samt blive grundigt vejledt i korrekt og sikker nålehåndtering og stikketeknik.

**Skolens hovedundervisere**

Nicholas Van Bergen Garner, Henrik Klemen, Lisa Wright, Louise Preisler, Charlotte Foldmand, Mette Lauridsen, René Guldberg og Elsebeth Lægaard.

**Udenlandske undervisere**

Stephen Birch, Peter Deadman, Daverick Leggett, Charlie Buck.

**Kliniske supervisorer**

Louise Preisler, Beatrice Bonara, Charlotte Foldman, Henrik Klemen, Rebekka Simonsen, Mille Bech.

**Studievejleder**

Louise Preisler

Litteratur

Akupunktur er et stort og alsidigt fag med en omfangsrig litteraturbaggrund i og med, faget er så gammelt. På Københavns Akupunkturskole benytter vi det mest opdaterede litteratur på det danske og internationale marked.

Den obligatoriske litteratur, der udleveres:

* Akupunkturens Grundprincipper (teoretiske grundbog)
* Kunsten at diagnosticere (diagnosebogen)
* A Manual of Acupuncture (punkt-bog og app)

Anbefalet litteratur

* Five element constitutional acupuncture, Angela & John Hicks
* Healing your emotions (Forståelse af følelser og deres dynamik i de fem faser)
* Akupunktur og sygdomsbehandling, Nigel Ching
* Fundamentet i Kinesisk Medicin, Giovanni Maciocia
* Den Gule Kejsers klassiker, Huang Di nei Jing
* Auriculoterapi Trin 1, Ralph Nogier
* Atlas of Chinese tongue diagnosis, Barbara Kirschbaum

Kontakt og tilmelding

Nørre Søgade 27A, 1370 København K

Telefon: (+45) 53 88 38 39 / 39 43 39 39

Hjemmeside: [www.kbh-aku.dk](http://www.kbh-aku.dk) E-mail: mail@kbh-aku.dk

Du tilmelder dig uddannelsen ved at udfylde et ansøgningsskema, som tilsendes efter du har kontaktet os og har været til møde på skolen.

Studietur

Skolen arrangerer studietur en gang i forløbet, og har tidligere været i Vietnam på universitetshospitalet i Ho Chi Minh City.

Den studerende har på turen mulighed for at opleve en helt anden kultur indefra, både menneskeligt og behandlermæssigt. Turen er en stor oplevelse, og som kommende akupunktør, bør man unde sig selv dette.

Betaling

**Betalingsmuligheder og samlet uddannelsespris:**

1. Ved betaling i 22 månedlige rater: 99.500 kr.

2. Ved betaling i 3 halvårlige rater: 94.500 kr.

3. Ved betaling af hele beløbet før uddannelsesstart: 89.900 kr.

Ved tilmelding betales et indskud på 9.500,- kr. Indskuddet trækkes fra den samlede pris og betales ikke retur ved evt. framelding fra uddannelsen. Allerede indbetalte rater betales ikke retur ved evt. uddannelsesstop.

**Uddannelsesprisen indeholder:**

* Alle undervisningsdage på skolen
* Ubegrænset adgang til læringsplatform med alt den videoptagede undervisning
* Gæsteforelæsninger af udenlandske undervisere
* 400 timers superviseret klinisk praksis
* Superviseret lektiecafé
* Studiemiljø med masser af sparring
* Samtaler med skolens studievejleder
* Obligatoriske lærebøger
* Adgang til alle undervisningsslides, kompendier og handouts
* Nåle- og behandlingsudgifter
* Kaffe og te på hele uddannelsen
* Praktiske og kliniske prøver og eksaminer og udgifter til censorer
* Administrationsomkostninger

**Øvrige obligatoriske omkostninger:**

Thorax førstehjælpskursus 1.800 kr. (1 dag), 3.200 kr. (3 dage)

12 timers førstehjælp 800 kr.

32 praktiktimer á 100,- pr. time: 3.200 kr.

Landsdækkende skriftlig eksamen: 1.000 kr.

Briks, nåle og klinikudstyr til hjemmebrug: ca. 3.000 kr.

**Ikke obligatoriske udgifter:**

Ekstra undervisningsdage med udenlandske lærere: 2.000 kr.

Supplerende litteratur 1.500,- kr.

Studietur til Vietnam 16 dage alt inkl. ex. aftensmad ca. 25.000,- kr.

**Vi glæder os til at se dig på skolen ☺**